Source: http://ec.europa.eu/civiljustice/bankruptcy/bankruptcy_aus_mt.htm
Timestamp: 2018-03-19 05:39:43+00:00
Document Index: 1400277

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

﻿ Kummissjoni Ewropea - Network gudizzjarju ewropew - Falliment - Awstrija
Kummissjoni Ewropea > NGE > Falliment > Awstrija
L-aħħar aġġornament: 02-04-2007
Falliment - Awstrija
1. Liema huma t-tipi differenti u għanijiet ta’ proċeduri legali tal-falliment?
2. X’inhuma l-kundizzjonijiet għall-ftuħ ta’ kull tip ta’ proċedura legali tal-falliment?
3. X’inhu r-rwol tal-parteċipanti individwali f’kull tip ta’ proċedura legali?
4. X’inhuma l-effetti tal-ftuħ ta’ proċedura legali?
5. X’inhuma r-regoli speċifiċi tal-kategoriji diversi ta’ klejm?
6. X’inhuma r-regoli dwar azzjonijiet li jikkaġunaw il-ħsara?
7. Liema kundizzjonijiet japplikaw għar-reġistrazzjoni u l-aċċettazzjoni ta’ klejms?
8. X’inhuma r-regoli tal-proċedura tar-riorganizzazzjoni?
9. X’inhuma r-regoli tal-proċedura ta’ l-istralċ?
10. X’inhuma l-kundizzjonijiet għall-egħluq tal-proċedura?
Il-liġi Awstrijaka tagħmel distinzjoni bejn il-proċedura tal-ftehim [Ausgleichsverfahren] skond ir-regolamenti dwar il-ftehim [Ausgleichsordnung] (AO), u l-proċedura tal-falliment [Konkursverfahren] skond ir-regolamenti tal-falliment [Konkursordnung] (KO).
Il-ftuħ tal-proċedura tal-falliment tippresupponi li d-debitur ma jistax iħallas id-djun tiegħu. Dan huwa partikolarment il-każ meta d-debitur iwaqqaf il-pagamenti tiegħu. In-nuqqas ta’ kapaċità li jitħallsu d-djun ma jissopponix li xi kredituri qegħdin jagħmlu pressjoni biex jiġu mħallsin. Il-fatt li d-debitur ikun diġà ħallas kompletament jew parzjalment, jew li għadu jista’ jħallas, ċerti kredituri, ma jiġġustifikax li wieħed jassumi li għandu l-kapaċità li jħallas id-djun (§ 66 KO). Fil- każ ta’ dejn eċċessiv, il-proċedura tinfetaħ ukoll b’relazzjoni għall-kumpaniji kummerċjali mingħajr persuna naturali responsabbli għad-dejn, b’relazzjoni għall-assi ta’ persuni legali, kif ukoll b’relazzjoni għall-assi ta’ persuni mejtin (§ 67 KO).
Jekk jeżistu l-kriterji għall-ftuħ ta’ proċedura tal-falliment, jew jekk id-debitur wasal biex jitlef il-kapaċità li jħallas, id-debitur jista’ japplika biex tinfetaħ proċedura tal-ftehim minflok proċedura tal-falliment (§ 1 AO).
L-għan ewlieni tal-proċedura tal-falliment huwa li l-kredituri kollha jiġu sodisfatti b’mod ugwali. Kull kreditur jirċievi proporzjon indaqs tal-klejm tiegħu, skond l-assi disponibbli. Kull fejn hu possibbli, irid ikun evitat li titfarrak kumpanija li tista’ tiġi salvata, u d-debitur irid jingħata l-opportunità għar-rikostruzzjoni finanzjarja. Dan l-għan huwa importanti b’mod partikolari meta l-proċedura tal-falliment tinkludi dik li tissejjaħ il-proċedura tal-ftehim obbligatorju [Zwangsausgleichsverfahren]. Il-proċedura tal-ftehim obbligatorju jwassal għal eżenzjoni mid-dejn li għad irid jitħallas, jekk id-debitur fallut iħallas mill-anqas 20% tad-djun tiegħu fi żmien sentejn.
Il-proċedura tal-falliment tinkludi regoli speċjali matul il-falliment ta’ persuni naturali, billi tinkludi ġeneralment il-possibbiltà ta’ eżenzjoni mid-djun li għad iridu jitħallsu. Dan huwa minħabba l-interess soċjali, fejn persuni li jsibu rwieħhom f’sitwazzjoni finanzjarja ddisprata jingħataw iċ-ċans li jerġgħu jibdew mill-ġdid. Il-proċedura tal-falliment għall-persuni naturali li ma jmexxux kumpanija, hija deskritta bħala l-proċedura tar-regolazzjoni tad-dejn [Schuldenregulierungsverfahren] (§ 25 KO).
Il-proċedura tal-ftehim tagħti l-possibbiltà ta’ eżenzjoni parzjali mid-dejn skond riżoluzzjoni tal-maġġoranza tal-kredituri, sabiex il-kumpanija bid-dejn tingħata ċ-ċans għar-rikostruzzjoni, jekk id-debitur iħallas mill-anqas 40% tal-klejms fi żmien sentejn.
Filwaqt li jkompli mal-proċedura tal-falliment fil-qorti, id-debitur jista’ wkoll jipprova jasal għar-rikostruzzjoni barra mill-qorti. Madankollu, l-iżvantaġġ ta’ proċedura fil-qorti huwa li f’dan il-każ irid jintlaħaq ftehim mal-kredituri kollha, u li l-maġġoranza tal-voti ma tistax taqbeż lil kredituri individwali li jopponu. Barra minn hekk, id-debitur huwa obbligat skond § 69 para. 2 KO, li japplika għall-falliment fi żmien 60 jum, hekk kif il-kundizzjonijiet għall-ftuħ tal-proċedura jkunu sodisfatti.
Bl-iskop li l-falliment ikun evitat f’każijiet fejn tista’ ssir rikostruzzjoni leġittima, tista’ wkoll tinfetaħ proċedura tar-riorganizzazzjoni [Reorganisationsverfahren] skond il-liġi dwar ir-riorganizzazzjoni tal-kumpaniji [Unternehmensreorganisationsgesetz]. F’dan il-każ irid ikun hemm il-bżonn ta’ rikostruzzjoni, iżda ma jkunx hemm il-falliment. Il-bżonn ta’ rikostruzzjoni jeżisti meta kumpanija taqa’ fil-periklu minħabba xi żvilupp kummerċjali b’konsegwenzi negattivi, bir-riżultat li jkun hemm bżonn ta’ intervent sabiex il-kumpanija tkun tista’ tibqa’ tkompli bl-attivitajiet tagħha.
Il-proċedura tal-falliment:
In-nuqqas ta’ kapaċità li jitħallsu id-djun, jew dejn eċċessiv (ara fuq);
Assi li fundamentalment ikopru l-ispejjeż;
Applikazzjoni mid-debitur jew minn xi kreditur.
Il-proċedura tal-ftehim:
Il-kapaċità li jitħallsu id-djun, il-periklu tan-nuqqas ta’ kapaċità li jitħallsu id-djun, jew dejn eċċessiv;
Applikazzjoni mid-debitur flimkien ma’ proposta aċċettabbli għal ftehim.
Il-qorti tal-falliment
jiftaħ u jmexxi l-proċedura;
jaħtar u jissorvelja l-amministratur ta’ l-assi [Masseverwalter];
jipproteġi l-assi tal-fallut;
imexxi l-kumitati tal-kredituri, speċjalment il-vot dwar il-ftehim obbligatorju jew xi skema ta’ pagamenti;
jiddeċiedi fuq xi kwistjonijiet pendenti partikolari;
jagħlaq il-proċedura.
L-amministratur ta’ l-assi
huwa responsabbli għat-tmexxija prattika tal-proċedura tal-falliment;
jirrevedi l-pożizzjoni finanzjarja tad-debitur fallut;
jevalwa jekk il-kumpanija tistax tkompli teżisti, jew jekk kumpanija diġà xolta tistax tiġi mwaqqfa mill-ġdid;
jirrivedi jekk ftehim obbligatorju jkunx qiegħed fl-interess tal-kredituri, u jekk dan jistax jintlaħaq;
jistabilixxi x’inhuma l-assi u jiddisponi minnhom;
jamministra u jirrappreżenta l-assi tal-fallut;
għandu d-dritt tar-rikuża għall-assi tal-fallut;
jgħin biex il-pożizzjoni tad-dejn tiġi stabbilita;
iqassam il-qligħ ta’ l-assi.
Il-ħatra ta’ amministratur ta’ l-assi m’hix obbligatorja fil-każ ta’ proċedura tal-falliment li tinvolvi persuni naturali li ma jmexxux kumpanija (proċedura tar-regolazzjoni tad-dejn). Jekk il-qorti tal-falliment ma taħtarx amministratur ta’ l-assi, il-qorti stess għandha tieħu ħsieb l-affarijiet li jaqgħu taħt l-amministratur ta’ l-assi.
Id-debitur
hu intitolat biex japplika għall-falliment, kif ukoll biex jappella kontra l-ftuħ ta’ proċedura tal-falliment;
iċedi l-kontroll liberu fuq id-disponiment ta’ l-assi tal-falliment malli tibda l-proċedura tal-falliment;
għandu d-dritt li jieħu sehem fil-laqgħat tal-kredituri kif ukoll fil-kumitat tal-kredituri;
għandu d-dritt japplika biex proċedura tal-ftehim obbligatorju tingħalaq.
Il-kredituri
Il-laqgħa tal-kredituri;
għandha d-dritt li tapplika għal affarijiet partikolari (eż. biex jinħatar kumitat tal-kredituri, jew biex jitneħħa l-amministratur ta’ l-assi mill-kariga tiegħu);
jivvota fuq proposta għall-proċedura tal-ftehim obbligatorju;
Il-kumitat tal-kredituri li jkun inħatar mill-qorti;
jgħin u jissorvelja l-amministratur ta’ l-assi;
jesprimi l-opinjoni tiegħu minn qabel fuq il-miżuri importanti implimentati mill-amministratur ta’ l-assi;
għandu d-dritt ta’ approvazzjoni f’ċirkostanzi partikolari.
Il-qorti tal-ftehim
tiftaħ u tmexxi l-proċedura;
taħtar u tissorvelja l-amministratur ta’ l-assi u l-entitajiet l-oħra;
tieħu d-deċiżjoni finali fuq xi kwistjonijiet partikolari pendenti;
tagħlaq il-proċedura tal-ftehim.
L-amministratur tal-ftehim
jissorvelja d-debitur u l-mod kif qiegħed imexxi;
jistabbilixxi l-pożizzjoni finanzjarja tad-debitur u jħejji rapport provviżorju bil-miktub;
jirrivedi l-klejms li jkunu ġew irreġistrati;
għandu japprova ċerti azzjonijiet legali.
japplika għall-ftuħ tal-proċedura tal-ftehim, billi jagħti proposta għal ftehim aċċettabbli;
iżomm, fil-prinċipju, d-dritt tiegħu biex jiddisponi u jkompli jamministra l-assi tiegħu;
jiġi ssorveljat mill-amministratur ta’ l-assi.
il-laqgħa tal-kredituri tivvota fuq il-proposta għal ftehim;
il-laqgħa tal-kredituri tagħti parir lill-bord konsultattiv maħtur mill-qorti, u tgħin u tissorvelja l-amministratur ta’ l-assi.
Il-ftuħ ta’ proċedura tal-falliment jiġi ppubblikat bħala editt fuq il-website . L-effetti legali tal-ftuħ ta’ proċedura tal-falliment jibdew japplikaw mill-bidu tal-ġurnata wara dik meta l-editt ikun ġie ppubblikat. Il-ftuħ ta’ proċedura jiġi wkoll reġistrat fir-reġistri pubbliċi (reġistru ta’ l-artijiet [Landesregister], reġistru tal-kumpaniji [Firmenbuch] eċċ.).
Malli tinfetaħ proċedura tal-falliment, id-debitur iċedi l-kontroll liberu fuq dawk l-assi kollha li huma diġà tiegħu jew li jakkwista matul il-proċedura (l-assi tal-falliment), li huma soġġetti għall-proċedura. L-assi tal-falliment jiġu miżmuma u amministrati, u jiġu utilizzati b’mod li jissodisfa lill-kredituri (§ 1 KO).
Malli tinfetaħ proċedura tal-falliment, kull att legali mid-debitur tal-falliment b’relazzjoni għall-assi tal-falliment, ma jistax jorbot lil kredituri tal-falliment (§ 3 para. 1 KO).
Wara li tinfetaħ il-proċedura tal-falliment, ma jistgħux jinfetħu jew ikomplu proċeduri legali kontra d-debitur tal-falliment li jissottomettu, jew jippruvaw jassiguraw, xi klejms fuq l-assi tal-falliment. Proċeduri legali b’relazzjoni għal xi klejms preferenzjali jew għas-separazzjoni jew l-irkuprar ta’ affarijiet li m’humiex parti mill-assi tal-falliment, jistgħu jinfetħu jew ikomplu wara li tinfetaħ il-proċedura tal-falliment, imma dan kontra l-amministratur tal-falliment biss (§ 6 para. 1 u 2 KO).
Il-proċeduri legali kollha fejn id-debitur huwa l-kwerelant jew l-akkużat jiġu sospiżi mal-ftuħ ta’ proċedura tal-falliment, minbarra dawk li m’għandhomx x’jaqsmu ma’ l-assi tal-falliment (§ 7 para. 1 KO).
Il-ftuħ ta’ proċedura tal-ftehim jiġi wkoll ippubblikat fir-reġistru ta’ l-editti. L-effetti legali tal-ftuħ ta’ proċedura tal-ftehim jibdew mill-bidu tal-ġurnata wara dik meta jkun ġie ppubblikat il-kontenut ta’ l-editt (§ 7 para. 1 AO). Minbarra dan, il-ftuħ ta’ proċedura tal-ftehim jiġi wkoll irreġistrat fir-reġistri pubbliċi (reġistru ta’ l-artijiet [Landesregister], reġistru tal-kumpaniji [Firmenbuch], eċċ.).
Mill-ġurnata li japplika, sal-ftuħ tal-proċedura, id-debitur ma jistax ibiegħ jew jingombra xi propjetà, jagħti drittijiet preferenzjali lill-assi tiegħu, jagħti garanziji jew jagħmel xi trasferimenti mhux awtorizzati. Dawn id-drittijiet legali m’għandhom l-ebda validità b’relazzjoni mal-kredituri. Malli tinfetaħ il-proċedura, id-debitur ma jistax jagħlaq jew jerġa’ jiftaħ il-kumpanija tiegħu mingħajr l-approvazzjoni tal-qorti tal-ftehim. Minbarra dan, għandu wkoll bżonn l-approvazzjoni ta’ l-amministratur ta’ l-assi biex jagħmel ċerti transazzjonijiet legali kif ukoll ċerti azzjonijiet legali. Matul il-proċedura tal-ftehim, id-debitur jista’ jagħmel użu biss mill-fondi disponibbli biex isostni stil ta’ ħajja modesta għalih u għall-familja tiegħu (§ 8 AO).
Meta klejm jiġi reġistrat fil-proċedura tal-ftehim, dan ifisser li l-perijodu ta’ preskrizzjoni tal-klejm jiġi interrott (§ 9 AO).
Mill-ftuħ tal-proċedura, ebda rahan jew garanzija legali jew dritt għal ħlas, jista’ jiġi mgħoti b’relazzjoni għall-assi tad-debitur (§ 10 AO).
Id-drittijiet għas-separazzjoni u l-irkuprar ta’ l-assi
Id-dritt għas-separazzjoni u l-irkuprar ta’ l-assi japplika għall-affarijiet li huma fil-pussess tad-debitur, iżda li m’humiex tiegħu (§ 44 KO). Peress li l-assi tal-falliment jinkludu biss affarijiet li jappartjenu lid-debitur, il-ftuħ ta’ proċedura tal-falliment ma jolqotx id-drittijiet għas-separazzjoni u l-irkuprar ta’ assi.
Id-drittijiet preferenzjali
Drittijiet preferenzjali jirriferu għal klejms li ma jiġux milquta mill-proċedura tal-falliment, jiġifieri, klejms fuq assi partikolari tad-debitur fallut. Il-kreditur preferenzjali jieħu preċedenza fuq il-kredituri tal-falliment, sakemm il-klejm tiegħu taqa’ taħt l-assi garantiti bħala sigurtà (eż. Garanzija ta’ ħlas ta’ self). L-assi kollha li jibqgħu mid-dħul tal-disponiment, jsiru parti mill-assi komuni tal-falliment (§ 48 KO). Fil-prinċipju, id-drittijiet preferenzjali m’humiex milquta mill-ftuħ ta’ proċedura tal-falliment.
Il-klejms tal-falliment
Il-klejms tal-falliment huma klejms ta’ kredituri li, fl-istess żmien li tinfetaħ il-proċedura tal-falliment, għandhom klejms fuq l-assi tad-debitur (§ 51 KO). Il-klejms tal-falliment ma jinkludux l-imgħaxijiet fuq il-klejms tal-falliment li jakkumulaw wara li tinfetaħ il-proċedura tal-falliment, l-ispejjeż ta’ parteċipazzjoni fil-proċedura tal-falliment, multi għal atti kriminali ta’ kwalunkwe tip, kif ukoll klejms li għandhom x’jaqsmu ma’ rigali (§ 58 KO).
Il-prinċipju ta’ l-ugwaljanza japplika fil-każ ta’ klejms fil-proċedura tal-falliment. Preferenzi ma jingħatawx lil awtoritajiet pubbliċi, jew lil impjegati fil-proċedura tal-falliment. Madankollu, il-klejms ta’ azzjonisti għall-ħlas b’relazzjoni għal self ta’ azzjonista li jissostitwixxi l-valur ta’ l-ishma, jingħataw importanza inqas.
Il-kumpens
Klejms li kienu diġà eliġibbli għall-kumpens malli tkun infetħet il-proċedura tal-falliment, m’għandhomx jiġu ppreżentati fil-proċedura tal-falliment (§ 19 para. 1 KO). B’hekk, kreditur li huwa wkoll debitur tad-debitur fallut, isib ruħu f’pożizzjoni ta’ kreditur assigurat. Madankollu, il-kreditur ikollu żbilanċ jekk il-klejm tiegħu fil-proċedura tal-falliment huwa akbar mill-klejm tad-debitur fallut. Il-kreditur jista’ jikklejmja dan l-iżbilanċ fil-proċedura tal-falliment. Il-kriterji individwali għal kumpens jistgħu jinqraw fil-liġi (§ 20 KO) fuq il-website tal-Kanċellerat Federali [Bundeskanzleramt].
Il-klejms fuq l-assi
Il-klejms fuq l-assi huma klejms fuq l-assi tal-falliment li għandhom jiġu sodisfatti qabel dawk tal-kredituri tal-falliment (§ 47 para. 1 KO). Il-klejms fuq l-assi l-aktar importanti huma (§ 46 para. 1 KO):
l-ispejjeż tal-proċedura tal-falliment;
il-pagamenti li għandhom x’jaqsmu mal-manteniment, ma’ l-amministrazzjoni u mat-tmexxija ta’ l-assi tal-falliment;
il-ħlasijiet pubbliċi kollha li għandhom x’jaqsmu ma’ l-assi tal-falliment, iżda biss jekk dawn il-ħlasijiet ġew dovuti wara li tkun nfetħet il-proċedura tal-falliment;
klejms ta’ l-impjegati għall-pagamenti regolari b’relazzjoni għal perijodu ta’ żmien wara li tkun infetħet il-proċedura tal-falliment;
klejms għas-sodisfazzjon tal-kundizzjonijiet ta’ kuntratt bilaterali li jolqot lill-amministratur ta’ l-assi;
klejms li jsiru minħabba azzjonijiet legali meħuda mill-amministratur ta’ l-assi;
klejms li jsiru minħabba t-tkabbir mingħajr raġuni ta’ l-assi tal-falliment;
klejms li jsiru minħabba t-tmiem ta’ impjieg, jekk dan l-impjieg ikun inbeda mill-amministratur ta’ l-assi matul il-proċedura tal-falliment.
Klejms fuq l-assi m’għandhomx jiġu rreġistrati fil-proċedura tal-falliment. Jekk l-amministratur ta’ l-assi ma jridx jissodisfa xi klejms fuq l-assi, il-kreditur jista’ jsostni l-klejms tiegħu fil-qorti.
Il-kuntratti tad-debitur fallut
Offerti: l-offerti kollha li jkunu saru lid-debitur qabel ma spiċċa fallut, jibqgħu validi. L-amministratur tal-falliment jista’ jiddeċiedi jekk offerta tiġix aċċettata jew le. Jekk jiddeċiedi li jaċċettaha, il-klejms tas-sieħeb tal-kuntratt jiġu klejms fuq l-assi (§ 26 para. 2 KO). L-offerti li jkunu saru mid-debitur qabel ma spiċċa fallut, ma jorbtux lill-amministratur ta’ l-assi (§ 26 para. 3 KO).
Kuntratti bilaterali: jekk xi kuntratt bilaterali ma jkunx ġie sodisfatt għal kollox, jew min-naħa tad-debitur fallut jew inkella min-naħa tal-parti l-oħra, l-amministratur ta’ l-assi jista’ jew jissodisfa l-kuntratt (fl-intier tiegħu) minflok id-debitur u jirrikjedi li l-parti l-oħra tal-kuntratt tissodisfa l-kuntratt, jew inkella jista’ jirtira mill-kuntratt (§ 21 para. 1 KO).
Kuntratt tal-kera: kuntratt tal-kera inizjalment ma jintlaqatx mill-ftuħ ta’ proċedura tal-falliment. Jekk il-parti li jkun ta b’kera tfalli, l-amministratur ta’ l-assi kif ukoll il-parti li jkun ta b’kera, għandhom id-dritt itemmu l-kuntratt tal-kera b’avviż skond il-liġi, jew inkella b’avviż aktar qasir miftiehem (§ 23 KO).
Kuntratti ta’ l-impjiegi: jekk id-debitur fallut iħaddem persuna, u jekk l- impjieg ikun diġà beda, l-impjegat jista’ jtemm l-impjieg tiegħu billi jirriżenja kmieni, jew inkella l-amministratur ta’ l-assi jista’ wkoll itemm ix-xogħol ta’ l-impjegat billi jżomm ma’ l-avviż stipulat mil-liġi, jew mill-ftehim kollettiv, jew inkella skond xi avviż aktar qasir miftiehem, dejjem b’relazzjoni mal-liġi li titratta r-regoli fuq it-tmiem ta’ l-impjiegi. Dan irid isir fi żmien xahar mill-pubblikazzjoni tar-riżoluzzjoni li tordna, tapprova jew tistabbilixxi l-għeluq tal-kumpanija jew l-attivitajiet tagħha.
Il-proċedura tal-ftehim
Il-klejms tal-ftehim
Il-klejms tal-ftehim huma klejms mhux preferenzjali, u jiġu sodisfatti proporzjonalment. Il-klejms tal-ftehim li jiġu rreġistrati, iridu jiġu aċċettati jew rifjutati mid-debitur fiż-żmien stipulat. Ir-reġistrazzjoni ta’ klejms tolqot id-drittijiet ta’ votazzjoni fil-laqgħa tal-ftehim (dwar il-proposta għal ftehim). Jekk il-proposta għal ftehim tiġi aċċettata u konfermata mill-qorti, u jkun mistenni li d-debitur ser jissodisfa l-ftehim, il-klejms tal-ftehim jiġu kkalkolati proporzjonalment. Dan japplika wkoll għall-klejms mhux reġistrati.
Id-drittijiet għas-separazzjoni u l-irkuprar ta’ l-assi u d-drittijiet preferenzjali
Bħal fil-proċedura tal-falliment, id-drittijiet għas-separazzjoni u l-irkuprar ta’ l-assi, kif ukoll id-drittijiet preferenzjali, ma jiġux milquta mill-ftehim. Madankollu, f’xi każijiet jista’ jkun hemm differiment obbligatorju ta’ dawn id-drittijiet.
Il-dispożizzjonijiet (§§ 19, 20 AO) huma l-istess bħal dawk tal-proċedura tal-falliment.
Il-kuntratti
Klejms minħabba kuntratti bilaterali, fejn mal-ftuħ ta’ proċedura tal-ftehim ħadd mill-partijiet tal-kuntratt ikun issodisfa l-kuntratt fl-intier tiegħu, inizjalment ma jintlaqtux mill-proċedura tal-ftehim. Madankollu, id-debitur jista’ jagħżel jekk iridx li l-parti l-oħra tissodisfa l-kuntratt, jew inkella jirtirax mill-kuntratt (§ 20b AO). L-irtirar jista’ jsir biss bl-approvazzjoni ta’ l-amministratur tal-ftehim. L-amministratur tal-ftehim jista’ japprova biss jekk is-sodisfazzjon tal-kuntratt jew it-tkomplija tal-kuntratt, jistgħu jkunu ta’ periklu għat-twaqqif jew għas-sodisfazzjon tal-ftehim jew tat-tkomplija tal-kumpanija (§ 20b AO). Kuntratti tal-kera u kuntratti ta’ l-impjiegi għandhom kriterji partikolari.
Kuntratti tal-kera: jekk id-debitur ikun ħa b’kera, hu jista’ jtemm il-kuntratt bl-approvazzjoni ta’ l-amministratur ta’ l-assi, jew skond l-avviż stipulat mill-liġi jew skond xi avviż miftiehem. Dan irid isir fi żmien xahar minn meta r-riżoluzzjoni fuq il-proċedura tal-ftehim tkun ġiet ippubblikata (§ 20c para. 2 AO).
Kuntratti ta’ l-impjiegi: jekk id-debitur iħaddem persuna, hu jista’ jtemm il-kuntratt ta’ l-impjieg bl-approvazzjoni ta’ l-amministratur ta’ l-assi, billi jżomm ma’ l-avviż stipulat mil-liġi jew mill-ftehim kollettiv, jew inkella skond xi avviż aktar qasir miftiehem, dejjem b’relazzjoni mal-liġi li titratta r-regoli fuq it-tmiem ta’ l-impjiegi. Dan irid isir fi żmien xahar minn meta r-riżoluzzjoni fuq il-ftuħ tal-proċedura tal-ftehim tkun ġiet ippubblikata.
Azzjonijiet legali li jkunu nbdew qabel il-ftuħ ta’ proċedura tal-falliment u li għandhom x’jaqsmu ma’ l-assi tad-debitur fallut, jistgħu jkunu sfidati minħabba l-intenzjoni ta’ diskriminazzjoni, minħabba l-ħela ta’ l-assi (§ 28 KO), minħabba trattament preferenzjali (§ 30 KO), jew minħabba n-nuqqas tal-kapaċità ta’ ħlas (§ 31 KO). Disponimenti mingħajr awtorità kif ukoll disponimenti ekwivalenti (§ 29 KO) jistgħu jkunu wkoll sfidati. Il-kriterji fid-dettall għal sfida huma stipulati fil-liġi, li tista’ tinqara fuq il-website tal-Kanċellerat Federali .
Ara r-risposta għad-domanda 5.
Il-proċedura tal-ftehim obbligatorju
Il-proċedura tal-ftehim obbligatorju m’hix proċedura tal-falliment separata, iżda “ftehim fil-proċedura tal-falliment”. Il-konklużjoni u s-sodisfazzjon tal-ftehim obbligatorju jwasslu wkoll għall-eżenzjoni mid-djun li għad iridu jitħallsu. Id-debitur fallut iħallas il-kumpens obbligatorju u jiġi eżentat mill-klejms tal-falliment.
Proċedura tal-ftehim obbligatorju tista’ tinfetaħ biss minn debitur fallut ġenwin (u mhux wieħed misjub ħati ta’ falliment frodulenti, jew ta’ intenzjoni li jdewwem il-proċedura, eċċ). Fl-istess ħin, id-debitur fallut irid ifassal proposta ta’ kif il-kredituri se jkunu jew sodisfatti jew protetti (§ 140 para. 1 KO). Il-proposta ma tistax tiġi aċċettata jekk ma toffrix lill-kredituri mill-anqas l-20% tal-klejms tal-falliment kif stipulat mil-liġi, pagabbli fi żmien sentejn. Persuni naturali li ma jmexxux kumpanija jistgħu jkunu mgħotija perijodu ta’ ħlas fuq medda ta’ ħames snin. Jekk il-perijodu ta’ ħlas ikun aktar minn sentejn, il-proporzjon irid ikun mill-anqas 30% (§ 141 Z 3 KO). Barra minn hekk, il-klejms ta’ separazzjoni u rkuprar ta’ l-assi ma jistgħux jiġu affettwati, il-kredituri bil-klejms fuq l-assi jridu jiġu sodisfatti għal kollox, u l-kredituri tal-falliment iridu jiġu ttrattati b’mod ugwali (§ 149 u segwenti KO). Id-drittijiet tal-kredituri tal-falliment kontra l-garanti jew id-debituri komuni tad-debitur fallut, jew kontra partijiet responsabbli taħt rikors ma jistgħux jiġu ristretti mingħajr l-approvazzjoni espliċita tal-parti intitolata (151 KO). Il-ftehim obbligatorju jrid ikun approvat mill-maġġoranza tal-kredituri tal-falliment li għandhom vot u li jieħdu sehem fil-laqgħa tal-ftehim obbligatorju. Barra minn hekk, l-ammont totali tal-klejms tal-kredituri li jieħdu sehem fil-laqgħa, irid ikun mill-anqas tliet kwarti minn l-ammont totali tal-klejms tal-kredituri li għandhom vot (§ 147 para. 1 KO).
Jekk il-ftehim obbligatorju sussegwentement jiġi kkonfermat mill-qorti, id-debitur fallut jiġi eżentat mill-bqija tad-dejn tiegħu lil kredituri tal-falliment li jkun aktar mill-proporzjon miftiehem (§ 156 KO).
Il-proċedura tar-regolazzjoni tad-dejn
Jekk il-proċedura tar-regolazzjoni tad-dejn ma tasalx għal ftehim obbligatorju, l-assi tad-debitur jiġu stralċjati. Iżda d-djun jistgħu wkoll jinħafru bi skema ta’ ħlas jew inkella b’proċedura fejn jinġibdu flus biex ikun hemm opzjoni ta’ ħelsien mid-dejn ulterjuri [Abschöpfungsverfahren]. Skema ta’ ħlas tirreferi għal forma speċjali tal-proċedura tal-ftehim obbligatorju. Id-differenzi prinċipali bejniethom huma li l-iskeda ma tinvolvix ammont minimu legali, u li d-djun iridu jitħallsu fi żmien seba’ snin. Bħal fil-każ tal-ftehim obbligatorju kif ukoll fil-proċedura tal-ftehim, l-iskema ta’ ħlas trid tiġi aċċettata mill-istess maġġoranzi tal-kredituri.
Jekk il-kredituri ma japprovawx l-iskema ta’ ħlas, il-qorti trid tiddeċiedi fuq l-applikazzjoni tad-debitur għall-proċedura biex id-djun jinġibdu, b’eżenzjoni mid-djun residwi (§ 200 para. 1 KO). L-approvazzjoni tal-kredituri m’hix neċessarja f’dan il-każ. Għall-ewwel, il-proċedura tapplika għall-parti li tista’ tiġi maqbuda. Id-debitur irid jalloka taħt il-kontroll ta’ amministratur maħtur mill-kredituri, l-ammont ekwivalenti għall-klejms fuq salarji għal seba’ snin. Il-proċedura tkun irnexxiet jekk id-debitur ikun jista’ jissodisfa mill-anqas 50% tal-klejms tal-kredituri fi żmien tliet snin, jew inkella mill-anqas 10% fi żmien seba’ snin, mill-qligħ ta’ l-istralċ ta’ l-assi tal-falliment kif ukoll mill-proċedura biex id-djun jinġibdu. Jekk dan huwa l-każ, il-qorti tiddikjara t-tmiem tal-proċedura biex id-djun jinġibdu u jagħti eżenzjoni mid-dejn residwu (§ 213 KO). Jekk id-djun ma jitħallsux fi żmien seba’ snin, il-qorti xorta tista’ tagħti eżenzjoni mid-dejn residwu, jew tissospendi xi deċiżjoni, jew ittawwal il-proċedura biex id-djun jitqiegħdu apparti għal mhux aktar minn tliet snin, dejjem skond il-prinċipju ta’ ekwità.
Jekk id-debitur ma jistax iħallas jew jekk ikollu dejn eċċessiv (ara Domanda 1 fuq), jew jekk ikun wasal biex jitlef il-kapaċità li jħallas, jista’ japplika biex tinfetaħ proċedura tal-ftehim. Ma’ l-applikazzjoni għal proċedura tal-ftehim, id-debitur irid jehmeż numru ta’ dokumenti (skeda ta’ l-assi, lista tal-kredituri u tad-debituri, il-bilanċi fiskali ta’ l-aħħar tliet snin, proposta għal ftehim, eċċ.). Minbarra l-onestà tad-debitur, kriterju ieħor li jrid ikun sodisfatt sabiex il-ftehim ikun aċċettat huwa proposta għal ħlas ta’ l-ammont minimu skond il-liġi, jiġifieri, 40% tal-klejms tal-kredituri fi żmien sentejn minn meta l-ftehim ikun ġie aċċettat.
Ġeneralment, ftehim irid jiġi aċċettat fi żmien 90 jum wara li tinfetaħ il-proċedura (§ 67 para. 1 Z 2 AO). Irid ikun hemm l-istess maġġoranzi bħal dawk stipulati fil-każ tal-ftehim obbligatorju (ara fuq). Il-ftehim irid ikun kkonfermat mill-qorti. Id-deċiżjoni fuq il-ftehim tiġi ppubblikata fil-fajl tal-falliment (§ 49 para. 3 AO).
Għall-aħħar fażi tal-proċedura jeżistu tliet opzjonijiet: kanċellazzjoni tal-proċedura mingħajr sorveljanza fuq id-debitur, kanċellazzjoni tal-proċedura b’sorveljanza minn amministratur jew it-tkomplija tal-proċedura tal-ftehim b’sorveljanza mill-amministratur ta’ l-assi.
Fil-prinċipju, l-amministratur ta’ l-assi jrid jiddisponi mill-affarijiet li huma parti mill-assi tal-falliment, b’mezz ta’ bejgħ fis-suq miftuħ barra mill-qorti. F’ċerti każijiet speċjali biss, l-amministratur ta’ l-assi jista’ applika fil-qorti tal-falliment għal irkant mill-qorti skond il-kodiċi ta’ l-infurzar [Executionsordnung].
Fil-każ ta’ xi arranġamenti importanti, l-amministratur ta’ l-assi jrid l-ewwel iġib dikjarazzjoni mill-kumitat tal-kredituri (§ 114 para. 1 KO). Minbarra dan, l-amministratur ta’ l-assi jrid jiddikjara transazzjonijiet legali li jaqbżu l-valur ta’ EUR 100,000 lill-qorti tal-falliment, u dan mill-anqas tmint ijiem bil-quddiem. Il-qorti tista’ tipprojbixxi t-tkomplija ta’ dawn it-transazzjonijiet (§ 116 KO: il-konklużjoni ta’ ftehim, ir-rikonoxximent ta’ klejms litiġjużi ta’ separazzjoni u rkuprar, klejms għal drittijiet preferenzjali, u klejms għal kumpens, klejms litiġjużi fuq l-assi, l-iffajljar ta’ kawżi ta’ sfida, eċċ.). Minkejja l-valur tagħhom, ċerti transazzjonijiet legali jridu jiġu approvati mill-kumitat tal-kredituri u mill-qorti tal-falliment (§ 117 KO).
Bl-approvazzjoni tal-qorti tal-falliment, il-kumitat tal-kredituri jista’ jiddeċiedi, li ċerti klejms li ma jidhrux li ser jirnexxu, kif ukoll xi klejms b’relazzjoni għal affarijiet ta’ valur minimu, jitħallew għad-disponiment liberu tad-debitur (§ 119 para. 5 KO).
Minkejja l-istat fejn tkun waslet il-proċedura, il-kredituri tal-falliment iridu jiġu sodisfatti minnufih meta l-klejms tagħhom jiġu ffissati u dovuti (§ 124 para. 1 KO). Jekk l-assi tal-falliment m’humiex biżżejjed biex jissodisfaw il-klejms tal-falliment, l-amministratur ta’ l-assi jrid jinforma l-qorti tal-falliment b’dan immedjatament, u jżomm milli jissodisfa lill-kredituri tal-falliment. Dan jirriżulta f’ “falliment ġol-falliment” " (§ 124a KO).
Il-kredituri ma jistgħux jiġu sodisfatti qabel ma tkun saret il-laqgħa ġenerali eżaminatorja. Fil-prinċipju, l-amministratur ta’ l-assi jrid jibda d-distribuzzjoni wara li jkun ikkonsulta mal-kumitat tal-kredituri, u skond l-approvazzjoni mill-qorti tal-falliment dwar l-iskema tad-distribuzzjoni (§§ 128-130 KO). Regolamenti speċjali japplikaw għal klejms litiġjużi (§ 131 KO) u għal klejms li jkunu ġew reġistrati tard (§ 134 KO), kif ukoll għal kredituri tal-falliment li jkunu fl-istess ħin kredituri preferenzjali (§ 132 KO).
Il-proċedura tal-falliment
Il-proċedura tal-falliment tista’ tingħalaq meta l-qorti jkollha l-provi li d-distribuzzjoni finali tkun saret għal kollox, u fil-każ ta’ proċedura tal-ftehim obbligatorju (§ 139 para. 1 KO), meta tkun ġiet ikkonfermata skond il-liġi li l-klejms ta’ separazzjoni u rkuprar, il-kredituri preferenzjali, kif ukoll il-kredituri ta’ l-assi, ikunu ġew sodisfatti jew assigurati (§ 157 para. 1 KO). Il-proċedura tista’ wkoll tingħalaq meta skema ta’ ħlas tiġi kkonfermata skond il-liġi (§ 196 para. 1 KO) jew meta proċedura biex id-djun jinġibdu tiġi finalment istitwita (§ 200 para. 4 KO).
Minbarra dan, proċedura tal-falliment tingħalaq meta il-kredituri kollha ta’ l-assi u tal-falliment jagħtu l-approvazzjoni tagħhom (§ 167 para. 1 KO) jew meta matul il-proċedura tal-falliment jiġi stabbilit, li l-assi m’humiex biżżejjed biex ikopru l-ispejjeż tal-proċedura tal-falliment (§ 166 KO).
L-egħluq tal-proċedura tal-falliment skond il-liġi jkollu dawn l-effetti speċifiċi:
Id-debitur fallut ta’ qabel jerġa’ jkollu l-kontroll totali tad-disponiment fir-rigward ta’ l-assi tiegħu (§ 59 KO), u l-poteri ta’ l-amministratur ta’ l-assi jintemmu.
Id-debitur fallut ta’ qabel jakkwista mill-ġdid il-kapaċità bla ebda restrizzjoni li jħarrek u jiġi mħarrek. Fil-każ ta’ kawżi pendenti ssir bidla legali fil-partijiet, mill-assi għad-debitur fallut ta’ qabel.
Il-kredituri tal-falliment jistgħu jiftħu kawżi legali mingħajr restrizzjonijiet kontra d-debitur fallut ta’ qabel, biex jieħdu l-ammont tal-klejm tagħhom li kien jaqbeż l-ammont tal-falliment.
F’ċerti setturi jeżistu xi restrizzjonijiet amministrattivi (eż. skond Il-Kodiċi Industrijali [Gewerbeordnung]) jew restrizzjonijiet professjonali (eż. skond il-Kodiċi ta’ l-Avukati [Rechtsanwaltsordnung]) li jistgħu jillimitaw kemm id-debitur ikun jista’ jerġa’ jmexxi kumpanija. Sanzjonijiet legali jistgħu jkunu nfurzati fil-każ ta’ preġudizzju intenzjonat kontra l-kredituri.
L-egħluq tal-proċedura jtemm ir-restrizzjonijiet legali skond il-ftehim u d-debitur jerġa’ jingħata d-dritt tad-disponiment liberu.
« Falliment - Informazzjoni Ġenerali | Awstrija - Informazzjoni Ġenerali »